কাজেই ফিরে যেতে হয়, ১৯৫২ সালে প্রথম প্রকাশিত একটি বইয়ের পাতায়, যার নামটাই আমাদের তির-চিহ্ন-নির্দেশে ডাকাত পাকড়াওয়ের কাহিনির পাঠকে বড়ফট্টাই থেকে আক্ষেপের অনুভূতির পথে পাঠিয়ে দেয় — My India। এ বইয়ের অষ্টম কাহিনির শিরোনাম— Sultana: India’s Robin Hood। ১৯২০-র দশকের গোড়া। আজকের উত্তরপ্রদেশের গোরক্ষপুর থেকে উত্তরাখণ্ডের হরিদ্বারের যে বিস্তীর্ণ অঞ্চল, তার উত্তর-উত্তর-পূর্বে যে পাহাড়িয়া গভীর অরণ্য সেখানেই ছিল সুলতানের অবাধ ঘোরাফেরা। একের পর এক ডাকাতি করে চলেছে সুলতান, ব্রিটিশ সরকার হিমশিম। এই প্রেক্ষিতেই করবেটের কাহিনি শুরু। গ্রামবাসীদের উৎপাত-করা এক চিতাবাঘের খোঁজে এক সকালে হরিদ্বার ঘেঁষা নয়া গাঁওয়ের পাশের গারুপ্পুর গভীর জঙ্গলে রাইফেল হাতে প্রিয় কুকুর রবিনকে সঙ্গে নিয়ে বেরিয়েছেন করবেট, হঠাৎ কাছেই একটা খাটালের লোক দিগ্বিদিক জ্ঞানশূন্য ছুটতে ছুটতে তাঁর মুখোমুখি — ‘পালাও, সাহেব, ভাগো! প্রাণ বাঁচাতে পালাও। সুলতানের দল আমার পিছু নিয়েছে।’ তার পায়ের পিছনে হাঁটু থেকে গোড়ালি অবধি রক্ত আর ধুলোতে মাখামাখি ছোরার কোপে।